

**ROMÂNIA**

**JUDEŢUL SATU MARE**

**CONSILIUL LOCAL AL**

**MUNICIPIULUI SATU MARE**

**NR. 45171/23.07.2025**

2021

Kereskényi Gábor, Primar al municipiului Satu Mare,

În temeiul prevederilor art. 136 alin. (1) din O.U.G. nr. 57/2019 privind Codul Administrativ, cu modificările și completările ulterioare, inițiez proiectul de hotărâre privind modificarea Anexei la Hotărârea Consiliului Local Satu Mare nr. 216/28.09.2017, proiect în susținerea căruia formulez următorul:

**REFERAT DE APROBARE**

Legea serviciilor comunitare de utilități publice nr. 51/2006 republicată, cu modificările și completările ulterioare, stabilește cadrul juridic și instituțional unitar, obiectivele, competențele, atribuțiile și instrumentele specifice necesare înființării, organizării, gestionării, finanțării, exploatării, monitorizării și controlului furnizării/prestării reglementate a serviciilor comunitare de utilități publice printre care și transportul public local de călători, respectiv potrivit prevederilor Legii nr. 27/2011 privind transporturile rutiere, cu modificările și completările ulterioare, prin stație publică se înțelege spațiul delimitat, situat pe traseul unui serviciu regulat de transport de persoane, amenajat și administrat de către autoritatea administrației publice locale, destinat îmbarcării/debarcării persoanelor, semnalizat și prevăzut cu un panou destinat afișării unor informații.

În aplicarea actelor normative menționate mai sus, autoritatea deliberativă a aprobat un regulament de acces în municipiu și a stabilit punctele de oprire/stațiile publice pentru îmbarcarea sau debarcarea călătorilor.

În urma analizei efectuate la nivelul infrastructurii rutiere, executivul constată că anumite puncte intermediare de oprire/stații publice aprobate și utilizate de operatorii de transport nu mai pot opera/sau nu mai sunt operabile - având în vedere schimbarea destinației locației, noile modificări/artere de circulație deschise (Podul Transilvania), respectiv pentru fluidizarea/eficientizarea traficului rutier în Municipiul Satu Mare se impune eliminarea a trei stații publice aprobate prin Hotărârea Consiliului Local Satu Mare nr. 216/28.09.2017.

Față de cele expuse mai sus, în acord cu prevederile din Codul administrativ aprobat prin OUG nr. 57/2019, cu modificările și completările ulterioare, potrivit cărora consiliul local asigură, potrivit competențelor sale și în condițiile legii cadrul necesar pentru furnizarea serviciilor publice de interes local printre care și transport public local,

Propun autorității deliberative spre analiză și aprobare proiectul de hotărâre, în forma prezentată de executiv.

**INIȚIATOR PROIECT,**

**PRIMAR**

**Kereskényi Gábor**

**Chiș Alberto George/2 ex.**